ועדת הפנים ואיכות הסביבה, כנסת 15, פרוטוקול מספר 204, 2000-12-20 15:30

דוד אזולאי: אני פותח את הישיבה.

דוד אזולאי: על סדר-היום: שביתת העובדים במשרד הפנים.

דוד אזולאי: זו ישיבה שנייה היום, כאשר בישיבה הקודמת עלו כאן טענות על שכרם ותנאיהם של העובדים במשרד הפנים לעומת משרדים אחרים.

דוד אזולאי: בישיבה הקודמת ביקשתי לקבל מהנציבות רשימה של משרדי ממשלה אחרים.

דוד אזולאי: לצערי, עד היום לא קיבלתי אותה.

דוד אזולאי: כתוצאה מהשביתה נגרם סבל רב לאזרחים ונזק בלתי הפיך למדינת ישראל.

דוד אזולאי: היום ישבתי עם שני מנהלי בתי מלון אשר מסרו לי שקבוצות אשר היו אמורות להגיע בשבוע הבא, הודיעו על ביטול הגעתן בגלל השביתה.

דוד אזולאי: אני חושב שמשרד האוצר עוסק בקטנות כי בסופו של דבר מה שיקרה הוא שהשביתה תסתיים, העובדים יקבלו, ואז אני שואל: בשביל מה צריכים תושבי מדינת ישראל לסבול?

דוד אזולאי: תעשו חשבון כמה עולה היום הנזק הגדול למדינת ישראל.

דוד אזולאי: יכול להיות שהכספים האלה שהמדינה מפסידה, אפשר היה לספוג אותם בצורה אחרת אם היו חוסכים את השביתה הזאת.

דוד אזולאי: אבל כנראה שהאוצר בשלו, העובדים בשלהם ומי שמשלם בסופו של דבר את המחיר אלה האזרחים ומדינת ישראל בגדול, וחבל מאוד.

דוד אזולאי: אני מבקש לשמוע מנציגת הנציבות מדוע לא קיבלנו את הרשימה לשם השוואה.

הניה מרקוביץ: לא הבנו שאנחנו צריכים לשלוח לך רשימות להשוואה.

הניה מרקוביץ: בשמחה רבה אשלח לך כל חומר שתבקש.

דוד אזולאי: זאת היתה הבקשה וזאת היתה אחת ההחלטות של הוועדה.

הניה מרקוביץ: אני מבקשת לדעת איזה סוג של רשימה אתה מבקש.

דוד אזולאי: הרי העובדים העלו בעיות של שכר, תנאי שכר, שכר עידוד ואחזקת רכב שמשרדי ממשלה אחרים מקבלים, משרדי ממשלה שאינם נותנים שירות לציבור בסדר גודל של עובדי משרד הפנים.

דוד אזולאי: שם כן מקבלים ובמשרד הפנים לא מקבלים.

דוד אזולאי: לכן ביקשנו נתונים על מנת לעשות השוואות כדי לבדוק אם אכן יש הבדל בין משרד ממשלתי אחד למשרד ממשלתי שני.

דוד אזולאי: אם יש הבדל, זה חמור מאוד.

דוד אזולאי: לכן ביקשתי לראות את זה.

הניה מרקוביץ: אנחנו נפגשנו עם העובדים בינתיים אחרי הפגישה כאן, ובמסגרת הפגישה עם העובדים הצגנו בפני העובדים נתונים, ובהחלט הצגנו להם גם פתרונות ברוח הדברים שאתה אומר.

הניה מרקוביץ: אנחנו בהחלט מדברים על פתרונות שמדברים על שלושה פרמטרים.

הניה מרקוביץ: פרמטר אחד, פתרון בנושא שכר עידוד.

הניה מרקוביץ: פתרון אחד בנושא אחזקות רכב לעובדים.

הניה מרקוביץ: פתרון אחר בנושא כוננויות לעובדים.

הניה מרקוביץ: ישבנו ואיתרנו את המקומות הבעיתיים.

הניה מרקוביץ: הצענו לעובדים פתרונות בנושאים האלה.

הניה מרקוביץ: הפתרונות שהצענו לעובדים לא מספיקים לעובדים.

הניה מרקוביץ: העובדים סירבו לקבל את הפתרונות בכמות שאנחנו הצענו להם.

הניה מרקוביץ: אנחנו ניסינו להציע פתרונות ברוח כזאת שהעובדים שקיבלו בסכסוך לפני שנתיים, כנראה לא יקבלו השנה, ודווקא להקדיש הפעם את האמצעים לקבוצה שלא קיבלה לפני שנתיים תמורה.

הניה מרקוביץ: העובדים מסרבים עדיין להידבר אתנו ברוח ההצעה הזאת.

הניה מרקוביץ: בפגישה האחרונה שהיתה הם אפילו לא שמעו את ההצעה עד הסוף והם הציגו לנו תנאים אולטימטיביים: אם לא מדובר על כולם, אין לנו מה לדבר, למשל בשכר עידוד.

הניה מרקוביץ: כרגע, אנחנו לא יכולים להציע להם פתרונות ברוח הדברים.

הניה מרקוביץ: אבל רק כדי לענות על אחת הבעיות שכן עלתה בפעם שעברה, אחד הדברים שעלה כאן זה שהשכר הממוצע הפנסיוני במשרד הפנים הוא מאוד נמוך.

הניה מרקוביץ: אני רוצה לומר שהשכר הממוצע הפנסיוני במשרד הפנים עומד היום על למעלה מ-5,000 שקל.

הניה מרקוביץ: השכר הזה כולל גם את המשכורות הגבוהות.

הניה מרקוביץ: אם אנחנו לוקחים את העובדים בדירוג המינהלי, להזכיר לך, אדוני, בדירוג המינהלי רוב העובדים בתפקידים הבכירים הגבוהים כבר מחוץ לדירוג המינהלי, אנחנו מדברים על שכר פנסיוני, לא על השכר השוטף של העובדים, שהממוצע שלו הוא 4,155 שקלים, וזה בהחלט גבוה יותר מהנתונים שהוצגו לנו כאן בוועדה בפעם שעברה.

הניה מרקוביץ: וכך הלאה, אנחנו יכולים לעבור ולהציג את הנתונים לכל אורך המערכת.

הניה מרקוביץ: יש לנו, בהחלט, הצעות לעובדים.

הניה מרקוביץ: אם העובדים יסכימו לשבת אתנו וכמו שאנחנו מתפשרים וכל הזמן מטיבים את ההצעות, לדעתי גם העובדים צריכים להבין - - -

דוד אזולאי: עובדי משרד הפנים כבר שנים מחכים, את מבקשת מהם עוד להמתין?

דוד אזולאי: למה להמתין?

הניה מרקוביץ: אנחנו לא אומרים להמתין.

הניה מרקוביץ: אנחנו אומרים להתגמש ולהסתפק בהצעות.

ציון נגר: אתה שאלת שאלה מאוד פשוטה.

ציון נגר: אתה אומר: השוואת שכר בין משרדי הממשלה.

ציון נגר: על זה היא לא ענתה לכם.

מירי יוגב: היא אמרה שאין לה את זה כאן.

דוד אזולאי: אני ביקשתי לקבל את זה ואני אקבל את זה.

דוד אזולאי: אני מודיע לך, גם אם השביתה תסתיים, אני עומד על כך ואני רוצה לקבל את הנתונים.

דוד אזולאי: מר עוזיאלי, בבקשה.

אהרון עוזיאלי: אני חושב שאותה קריאה שידעת לקרוא כל כך יפה לאוצר, שהאוצר לא יודע לשלם ומה הוא מחזיק את כל הכסף בכיסו ולא מחלק אותו לעובדים והמדינה סובלת – אני חושב שקודם כל צריך להפנות את זה למי ששובת, ומי ששובת אלה העובדים ולא מישהו אחר, כאשר אנחנו עשינו איתם מיקצה שיפורים נרחב, טוב מאוד, בלי פרופורציה לדברים הקיימים, והעובדים דחו על הסף כל הצעה קונסטרוקטיבית שלנו, כאשר מי שסובל בשורה התחתונה זה לא רק מי שצריך לקבל שירות מאתנו במובן הזה של משרדי ממשלה, אלא גם ענפים שלמים שממילא הם בקריסה גורלית.

אהרון עוזיאלי: מה הקשר של שביתת עובדי משרד הפנים מול הממשלה לשבר הנוראי שעוד הולכים ומחריפים אותו בקטע של התיירות?

אהרון עוזיאלי: אם העובדים היו מגלים אחריות מינימלית הם היו מחלקים את הנושא לשניים.

דוד אזולאי: אני אומר לך שהעובדים גילו אחריות מעל ומעבר בכך שבמשך שנים קופחה משכורתם של האנשים האלה.

אהרון עוזיאלי: הם לא מקופחים.

דוד אזולאי: אני ראיתי את התלושים ומהתלושים אני למד על קיפוח ואפליה בין משרד ממשלתי אחד למשרד ממשלתי שני.

אהרון עוזיאלי: זה לא נכון.

אהרון עוזיאלי: אני קובע פה באחריות מוחלטת שמשרד הפנים הוא לא משרד מקופח.

אהרון עוזיאלי: שכרו בסדר גודל של 90 וכמה אחוז מהשכר הממוצע של משרדי הממשלה, כולל המשרדים הייחודיים כמו מס הכנסה ואחרים.

אהרון עוזיאלי: אין לו שום בעיית אפליה.

אהרון עוזיאלי: אנחנו הלכנו לקראת העובדים בצורה הכי טובה והכי ברורה.

אהרון עוזיאלי: אני גם אבדוק אתכם, אם אתם רוצים, על הנושאים שבסכסוך והפתרונות שהצענו כלפי אותם נושאים שהם בסכסוך.

אהרון עוזיאלי: העובדים האלה משתכרים, כולל החזר הוצאות, ברמה של קרוב ל-6,000 שקל.

אהרון עוזיאלי: אם לוקחים בחשבון את התשלומים השנתיים זה קרוב ל-7,000 שקל.

אהרון עוזיאלי: שכרם הפנסיוני הממוצע, אני מדבר רק על העובדים המינהליים, אני לא מדבר על העובדים האחרים, הוא 4,177 שקלים.

אהרון עוזיאלי: לגופו של עניין, אם אני רוצה לחזור לסכסוך, אנחנו נתנו לסכסוך הזה את כל הפתרונות שצריכים להביא לסיומו.

דוד אזולאי: איפה אנחנו עומדים כרגע?

אהרון עוזיאלי: היום אחרי הצהרים ישנה פגישה עם הממונה על השכר מצד אחד, האגף לאיגוד מקצועי וההסתדרות מצד שני, כולל מזכ"ל הסתדרות עובדי המדינה.

אהרון עוזיאלי: אני מקווה ששם נגבש פתרון שיהיה מקובל על כולם.

דוד אזולאי: תודה.

דוד אזולאי: נתן צברי, בבקשה.

נתן צברי: מה שנאמר פה מחייב תגובה ואפילו תגובה חריפה ביותר.

נתן צברי: בנושא הפרשנויות לשכר פנסיוני, הייתי מציע לאוצר להציג את השכר הפנסיוני של כל עובדי המדינה בכל הסקטורים לפני שהוא מדבר על השכר הפנסיוני של עובדי המשרד שלי.

נתן צברי: העובדה היא ש-60% מעובדי המשרד עדיין מקבלים השלמת הכנסה אומרת דרשני בלי שום קשר לשכר הפנסיוני.

אהרון עוזיאלי: הם יקבלו את זה גם אחרי שתקבל את כל התוספות שביקשת, כי זה לא במבנה שכר.

נתן צברי: גם הצמצום הזה שאנחנו עושים היום במסגרת הבלתי יחודיים, אנחנו עדיין לא מגיעים לדרגת ההכנסה של אנשי מס הכנסה, גם בשכר הפנסיוני שלהם.

נתן צברי: אני רוצה לראות שתציג את השכר הפנסיוני של כולם.

נתן צברי: מה אומר התרגום של שכר פנסיוני?

נתן צברי: כולם מבינים מה זה שכר פנסיוני כאן כשאתה משתמש במונח הזה?

נתן צברי: מישהו מכיר מה זה שכר פנסיוני?

נתן צברי: מישהו מכיר מה המרכיבים של שכר פנסיוני?

נתן צברי: תסביר לי מה זה שכר פנסיוני, ההבראה, הביגוד, הפרשות לקרנות וכל מיני דברים כאלה?

נתן צברי: זה שכר פנסיוני?

נתן צברי: זה שכר שרק אנחנו מקבלים את זה, לא משרדי ממשלה אחרים?

נתן צברי: תציג את השכר הפנסיוני של כל משרדי הממשלה ואז אני אראה לך שהשכר שלנו עדיין הרבה יותר נמוך משל אחרים.

אהרון עוזיאלי: קודם כל, אני רצה להבהיר שלפני מספר חודשים היה סכסוך גדול מאוד של כל העובדים הבלתי יחודיים במשרדי הממשלה.

אהרון עוזיאלי: הסכסוך הזה הניב תוספת שכר שעדיין לא באה לידי ביטוי בתלושי השכר, עדיין לא משולמת לעובדים,היא תשולם לכל המאוחר במאי הקרוב בשיעור של 22% מהשכר המשולב.

אהרון עוזיאלי: זאת תוספת כללית שניתנה לכל העובדים במשרדים הבלתי יחודיים.

אהרון עוזיאלי: כל התוספות האחרות, שמבקשים פה עובדי משרדי הפנים, לא שייכות לשכר הפנסיוני, לשכר המינימום ולשום דבר אחר.

אהרון עוזיאלי: זה כוננויות, דבר שהוא בסמכות המעסיק; החזר הוצאות רכב, שזו שאלה אם העובדים נוסעים או לא נוסעים.

אהרון עוזיאלי: שכר עידוד, זו שאלה אם מגיע או לא מגיע וכמה מגיע.

אהרון עוזיאלי: אלה דברים שבכלל לא קשורים לשכר הפנסיוני.

דוד אזולאי: אולי תסביר לי, איך משרד ממשלתי, שאינו נותן שירות לציבור הרחב, אינו מקבל קהל, קרוב ל-95% מעובדיו מקבלים שכר עידוד, ואילו משרד הפנים, שחלק נכבד מהעובדים שלו אינו מקבל שכר עידוד למרות שהוא מקבל קהל?

דוד אזולאי: אותו דבר לגבי אחזקת רכב.

דוד אזולאי: זה דבר שלא התחיל היום ואתמול אלא דבר שנמשך שנים, והיום אנחנו באים בטענות לאותם עובדים ומבקשים מהם להתגמש עוד.

דוד אזולאי: אני מודע לנזק שגורמת השביתה למדינת ישראל, אני מודע לנזק שהיא גורמת לאזרחי מדינת ישראל.

דוד אזולאי: יחד עם זאת, אני מציע שהאוצר פעם אחת ולתמיד יתעשת, יבדוק את הדברים ולא נגיע למצב של השבתות במשך ארבעים יום ולאחר מכן העובדים מקבלים.

אהרון עוזיאלי: אנחנו עוד נראה מה יהיה בסוף השביתה.

דוד אזולאי: אולי אתכם זה לא מעניין, אולי אתם לא סובלים.

אהרון עוזיאלי: השאלה היא לא רק איפה זה ייגמר אלא איפה זה ייגמר אצל כל האחרים.

נתן צברי: זה התירוץ הקבוע שלכם.

אהרון עוזיאלי: אני רוצה להבהיר.

אהרון עוזיאלי: אם למשל באה דרישה מצד ההסתדרות שכל עובדי משרד הפנים, ללא יוצא מן הכלל, יקבלו החזר הוצאות רכב, אני חושב שזאת שערוריה.

אהרון עוזיאלי: אם אתה תבוא ותוכיח לי שיש עובד שצריך לנסוע והוא לא מתוגמל בהחזר הוצאות רכב, אני אתך.

אהרון עוזיאלי: אבל אם הדרישה היא שכל עובד, עד אחרון הפקידים במשרד, שבכלל לא נזקק לשום צורה של יציאה כזו או אחרת בתפקיד, הוא צריך לקבל החזר הוצאות רכב - דרך אגב, זה לא נכון, כי זה לא קיים בכל המשרדים, לא בכל משרד יש לכל העובדים החזר הוצאות רכב – אם זאת ההשוואה שנדרשת, תבין בעצמך לאן אנחנו צריכים להגיע.

דוד אזולאי: ומה עם אותם עובדים שצריכים השלמת משרה בשעות נוספות ועושקים אותם?

הניה מרקוביץ: זה נפתר.

דוד אזולאי: למה זה נפתר עכשיו, בשביתה?

אהרון עוזיאלי: לכן הצעתי לכם לעבור סעיף סעיף ותראו שבקטע הזה נתנו פתרון הוגן ומלא.

אהרון עוזיאלי: לגבי שכר עידוד, סביב השולחן הזה, אצל קודמך מיכה גולדמן, עלה נושא שכר עידוד, ואז סוכם שהפונקציות שמקבלות קהל במשרד הפנים, ייערכו גם לגביהן מחקרי שכר עידוד ותושלם השיטה.

אהרון עוזיאלי: מאז אנחנו משלימים את כל המחקרים שנעשו.

אהרון עוזיאלי: הרחבנו לאוכלוסיות נוספות שהן לא בגדר מקבלי קהל, ועכשיו הסכמנו לדבר על קבוצות נכבדות נוספות.

אהרון עוזיאלי: לבוא ולטעון שאנחנו פועלים לא בנקיון כפיים, אנחנו חייבים לעובדים והעובדים הם היחידים שבסדר, זה במפורש לא נכון מפני שעשינו מעל ומעבר לאותם סיכומים וממשיכים במגמה הזו של כיסוי המשרד בשכר עידוד.

דוד אזולאי: אתם יושבים כאן ונאבקים בוועדות על כל שקל - - -

אהרון עוזיאלי: אני מוחה על הביטוי הזה.

אהרון עוזיאלי: אם אני שקרן - - -

דוד אזולאי: לא אמרתי שאתה שקרן.

דוד אזולאי: אני רואה את המאבקים שאתם מנהלים כאן בוועדות השונות על חיסכון של גרושים.

דוד אזולאי: פה מדובר על נזק בלתי הפיך למדינת ישראל, כשמאות אלפי תיירים שרצו להגיע לקראת חג המולד לא יכולים להגיע, יהודים שרצו להגיע לחג החנוכה, לא מגיעים לכאן כתוצאה מהשביתה הזאת.

דוד אזולאי: צא ועשה חשבון כמה כסף מדינת ישראל מאבדת.

דוד אזולאי: יכולת להעביר את הכסף הזה לעובדים והיו פותרים את הבעיה.

אהרון עוזיאלי: נזק בלתי הפיך לכל משרדי הממשלה והסקטור הציבורי.

דוד אזולאי: חבל מאוד שאתם לא בודקים את הדברים האלה לפני השביתות.

דוד אזולאי: חברת-הכנסת מרינה סולודקין, בבקשה.

מרינה סולודקין: במשך כמה שבועות אני מקבלת פניות ומכתבים שבגלל השביתה במשרד הפנים יש טרגדיות במשפחות.

אהרון עוזיאלי: את צודקת, אבל למי את מפנה את השאלה הזאת?

מרינה סולודקין: דבר שני, אני רוצה לומר שזה דבר פסול, שעובדי המדינה במשרדים השונים, כולל משרד הפנים, שעובדים במשרה מלאה זקוקים להשלמת הכנסה.

אהרון עוזיאלי: זו שאלה כללית של כל הסכמי השכר במשק.

מרינה סולודקין: אני אומרת שזה לא בסדר.

מרינה סולודקין: עובד מדינה זה תפקיד רע מאוד ואי-אפשר לקבל השלמת הכנסה.

נתן צברי: קודם כל, יש לנו סיכום מ-1997 שנעשה עם המנכ"ל שלנו הקודם ואנשי האוצר ושם נאמר בפיסקה האחרונה שייעשה מאמץ על ידי הנהלת המשרד ואנשי האוצר לעשות מדידות וסקר היתכנות לגבי יתר עובדי המשרד בקשר לשכר עידוד.

נתן צברי: עד היום לא נעשה שום דבר והיום הוא בא ואומר לי שהוא נותן לי משהו למדידה.

נתן צברי: הוא מתכחש לסיכום שהיה ב-1997.

אהרון עוזיאלי: לא התכחשתי להסכם.

דוד אזולאי: אדוני המנכ"ל, בבקשה.

דב גזית: את המשא ומתן אני לא מציע לעשות פה.

דב גזית: אני חושב שאנחנו צריכים לעשות כל מאמץ לסיים מיידית את הסכסוך.

דב גזית: נגרם סבל לציבור, נגרמים נזקים כלכליים אדירים למדינה.

דב גזית: התקופה היא לא תקופה שקטה ואנחנו חייבים לסיים את הסכסוך.

דב גזית: אנחנו ישבנו, אנחנו יושבים, יש הצעות, מספיקות לא מספיקות, זה עניין של משא ומתן וצריך לראות איך אנחנו מתקדמים.

דב גזית: הסכסוך מותנה בשני נושאים.

דב גזית: קודם כל, כמנהל אשמח שלעובדים יינתן כמה שאפשר.

דב גזית: אין לי עם זה שום בעיה.

דב גזית: הנהלת משרד הפנים תעשה כל מאמץ ועושה כל מאמץ לדעתי על מנת לשפר את תנאי העובדים.

דב גזית: אם כי, אתם צריכים לדעת שאנחנו לא פועלים בחלל ריק.

דב גזית: אנחנו לא אלה שיכולים להביא את הפתרונות לבד.

דב גזית: אנחנו יכולים לעבוד ביחד עם העובדים ועם האוצר כדי להביא את הפתרונות.

דב גזית: דבר שני, אנחנו גם פנינו כדי לנסות לשפר את השירות לאזרח, ובאופן ישיר או עקיף גם לעובד, הן באמצעות ניסיון לתת שירותים באמצעות רשות הדואר או כל דבר אחר, והן באמצעות שיפור התנאים של העובדים.

דב גזית: גם זה חלק מהסכסוך וגם לזה אני מקווה שיימצאו פתרונות.

דב גזית: אם השביתה הזאת תסתיים, צריך לראות כיצד כולנו ביחד משפרים את השירות לאזרח ומשפרים את תנאי העבודה של העובדים.

דב גזית: גם על זה מתנהל משא ומתן.

דב גזית: אני אומר שוב, אני לא עושה פה את המשא ומתן ולכן אני לא נכנס לכל הדקויות של הדברים.

דב גזית: אבל גם את זה צריך לקחת בחשבון.

דב גזית: אנחנו חייבים לראות כיצד מסיימים את העסק הזה ואנחנו צריכים לחזור מיד למשא ומתן.

דב גזית: המשא ומתן היה בקיפאון מספר ימים.

דב גזית: אני מקווה שיימצאו הפתרונות במסגרת היכולת הכוללת של האוצר, ובמסגרת יכולתם של העובדים לקבל את ההצעות שיוצעו להם, אבל צריך לסיים את הסיפור הזה.

דוד אזולאי: תודה רבה, אדוני המנכ"ל.

דוד אזולאי: היות ושמעתי שבעוד פחות משעה יש פגישה של האוצר עם משרד הפנים אינני רוצה להרחיב כאן את היריעה כי אני מרגיש שאם ארחיב את היריעה יהיה פיצוץ ואני לא מעוניין שיהיה פיצוץ, להיפך.

דוד אזולאי: לכן אני מפסיק כרגע את הדיון כי אני רוצה שלא יהיה פיצוץ פה, אני רוצה ששם יהיה המשא ומתן.

דוד אזולאי: אני קורא לכל הצדדים, גם למשרד האוצר וגם למשרד הפנים, אנא מכם, חישבו על המדינה שלנו, של כולנו, שאנחנו נמצאים בה.

דוד אזולאי: אנחנו גורמים נזקים בלתי הפיכים למדינה שכל כך מצפה לתיירים בימים קשים כאלה, ואנחנו בעצמנו פוגעים ביקר לנו מכל.

דוד אזולאי: לכן אני פונה גם לעובדים ואומר, למרות שהבעתי את דעתי לא פעם, אני מודע למה שקורה בשכר העובדים במשך כל השנים.

דוד אזולאי: אנחנו יודעים על הוויתורים שלכם.

דוד אזולאי: אני חושב שהוועדה כאן הביעה את דעתה בעניין הזה.

דוד אזולאי: יחד עם זה, בהחלט צריך למצוא את הדרך על מנת שגם תקבלו את מה שמגיע לכם.

דוד אזולאי: צריך לעשות הכל שלא תאבדו את דעת הקהל שכרגע היא אתכם ואתם עלולים להפסיד אותה.

דוד אזולאי: איזה הוא חכם, הרואה את הנולד.

דוד אזולאי: אני סומך עליכם שתהיו מספיק חכמים כדי למצוא את הגבול עד איפה אפשר למתוח את החבל שלא ייקרע.

דוד אזולאי: אני בכל אופן אמשיך ואעקוב אחרי העניין הזה.

דוד אזולאי: אני גם שקלתי וכרגע אני נמנע מכך, לפנות ליושב-ראש ועדת הכספים לנקוט באיזשהן סנקציות כלפי משרד האוצר.

דוד אזולאי: בשלב זה אני לא עושה את זה, כי אני רוצה להאמין שהערב יימצא הפתרון.

דוד אזולאי: אם לא יימצא הפתרון, לא תהיה לי ברירה, אהיה נאלץ לפנות ליושב-ראש ועדת הכספים לפעול ולעזור לי בעניין הזה.

דוד אזולאי: תודה רבה לכולם.

דוד אזולאי: ישיבה זו נעולה.